1. ปัจจัยความเสี่ยง

แม้ว่าการดำเนินงานที่ผ่านมาของบริษัทฯ จะไม่เกิดผลกระทบจากปัจจัยความเสี่ยงในด้านต่าง ๆ
อย่างมีนัยสำคัญ แต่บริษัทฯ เห็นว่าในปี 2552 และอีก 1-2 ปีถัดไป
จะเกิดผลกระทบจากภาวะวิกฤตเศรษฐกิจโลก บริษัทฯ จึงได้จัดทำคู่มือบริหารความเสี่ยง
และตั้งคณะผู้บริหารความเสี่ยงเพื่อประเมินและกำหนดมาตรการป้องกันความเสี่ยง
และจัดให้มีผู้รับผิดชอบในการติดตามดูแล วิเคราะห์
และบริหารความเสี่ยงในระดับปฏิบัติการขึ้นทั้งองค์กร

สำหรับในปี 2551 บริษัทฯ ได้มีการบริหารจัดการความเสี่ยงด้านต่าง ๆ ดังนี้

1.1 ความเสี่ยงด้านกลยุทธ์

-   ความเสี่ยงจากภาวะวิกฤตเศรษฐกิจ

เนื่องจากบริษัทฯ ผลิตชิ้นส่วนพลาสติกสำหรับอุตสาหกรรมยานยนต์และเครื่องใช้ไฟฟ้าเป็นหลัก
และสินค้าทั้งสองกลุ่มนี้เป็นสินค้าที่มีมูลค่าสูงและอายุการใช้งานยาวนาน
ดังนั้นหากเกิดปัญหาภาวะเศรษฐกิจตกต่ำ ก็จะส่งผลให้ผู้บริโภคชะลอการบริโภคสินค้าต่างๆ
โดยเฉพาะสินค้าที่มีราคาสูง ดังที่ได้ทราบกันว่า
ทั่วโลกเริ่มประสบปัญหาจากภาวะเศรษฐกิจถดถอยในช่วงไตรมาสที่ 4 ของปี 2551
ส่งผลให้มูลค่าการจำหน่ายรถยนต์และเครื่องใช้ไฟฟ้าทั้งในประเทศและส่งออกไปต่างประเทศลดลงอย่างมาก
คิดเป็นสัดส่วนยอดขายที่ลดลง 20 – 30%
ซึ่งส่งผลกระทบต่อฐานะทางการเงินและผลการดำเนินงานของบริษัทฯ อย่างมีนัยสำคัญ

บริษัทฯ ได้ตระหนักถึงปัญหาดังกล่าวนี้
และได้หาทางแก้ไขโดยการเพิ่มศักยภาพทางด้านการตลาดเพื่อเพิ่มรายได้เข้าสู่บริษัทฯ
อีกทั้งยังเป็นการปรับโครงสร้างรายได้เพื่อกระจายความเสี่ยงจากการผูกติดกับชิ้นส่วนพลาสติกของอุตสาหกรรมยานยนต์มากเกินไป
นอกจากนี้
บริษัทฯยังได้ริเริ่มโครงการวิจัยและพัฒนาเพื่อเตรียมพร้อมที่จะเติบโตหลังจากผ่านพ้นวิกฤตเศรษฐกิจ

-   ความเสี่ยงจากความผันผวนของราคาวัตถุดิบ

ในปี 2552 คาดว่าภาวการณ์เกี่ยวกับราคาน้ำมันดิบในตลาดโลกน่าจะคงราคาอยู่ในระดับต่ำ
เนื่องจากปัจจัยด้านความต้องการพลังงานที่ลดลง
ซึ่งจะทำให้เม็ดพลาสติกมีราคาต่ำลงตามราคาน้ำมันดิบไปด้วย แต่อย่างไรก็ตาม
การกำหนดราคาขายสินค้าระหว่างบริษัทฯ และลูกค้าส่วนใหญ่เกือบทั้งหมดในปัจจุบัน
ใช้นโยบายต้นทุนบวกกำไร รวมทั้งยังมีการทบทวนราคาขายสินค้าดังกล่าวกับลูกค้าทุกไตรมาส
ทำให้บริษัทฯ สามารถรักษาส่วนต่างของกำไรได้ค่อนข้างคงที่ รวมทั้งบริษัทฯ
มีการติดต่อกับลูกค้าอย่างใกล้ชิดทำให้สามารถชี้แจงและปรับราคาสินค้าตามต้นทุนที่เป็นจริงได้
ดังนั้นการเปลี่ยนแปลงด้านราคาวัตถุดิบไม่ว่าจะสูงขึ้นหรือต่ำลง
มีผลกระทบต่อผลการดำเนินงานเพียงเล็กน้อยเท่านั้น

-   ความเสี่ยงจากการพึ่งพิงลูกค้ารายใหญ่จำนวนน้อยราย

เนื่องจากบริษัทฯ มีลูกค้าที่เป็นผู้ผลิตรถยนต์รายใหญ่จำนวน 2-3 รายและบริษัทฯ
ผู้ผลิตเครื่องใช้ไฟฟ้าชั้นนำ 3-4 ราย แต่มีมูลค่าการจำหน่ายมากกว่าร้อยละ 80 ของรายได้รวม
ดังนั้นหากลูกค้ารายใดประสบปัญหาทางด้านการเงินและสภาพคล่อง
หรือเกิดการสูญเสียลูกค้าบางรายไป ก็อาจจะส่งผลกระทบต่อผลการดำเนินงานของบริษัทฯ
ได้อย่างมีนัยสำคัญ

อนึ่ง ตลอดระยะเวลาที่ผ่านมา บริษัทฯ ยังไม่เคยประสบปัญหาการสูญเสียลูกค้ารายใหญ่ นอกจากนี้
การที่บริษัทฯ มีลูกค้าจำนวนน้อยราย ทำให้บริษัทฯ สามารถดูแลลูกค้าได้อย่างใกล้ชิด และ
สามารถเข้าไปร่วมพัฒนาผลิตภัณฑ์ใหม่กับลูกค้า รวมถึงการแก้ไขปัญหาร่วมกันในกรณีที่เกิดปัญหา หรือ
ลูกค้าร้องขอ ทำให้ลูกค้าเกิดความเชื่อมั่นในการบริการที่รวดเร็ว อย่างไรก็ตาม
บริษัทฯมีการประสานงานกับลูกค้าอย่างใกล้ชิดทั้งในเรื่องคุณภาพการผลิตและการจัดส่งสินค้า
รวมทั้งวางแผนร่วมกับลูกค้าในการลดต้นทุนการผลิตให้ต่ำลง
รวมถึงบริษัทฯได้มีการวางแผนการตลาดเชิงรุกเพื่อหาลูกค้ารายใหม่เพิ่มขึ้นมา
เพื่อป้องกันความเสี่ยงดังกล่าว

1.2 ความเสี่ยงด้านการดำเนินงาน

-   ความเสี่ยงจากการที่บริษัทฯมีกลุ่มผู้ถือหุ้นใหญ่ถือหุ้นรวมกันมากกว่าร้อยละ 50

ณ ปัจจุบัน กลุ่มเตชะไกรศรี ถือหุ้นในบริษัทฯ เกินกว่าร้อยละ 50
ของจำนวนหุ้นที่จำหน่ายได้แล้วทั้งหมดของบริษัทฯ
จึงทำให้กลุ่มเตชะไกรศรีสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯกำหนดให้ต้องได้รับเสียง 3 ใน 4ของที่ประชุมผู้ถือหุ้น
และผู้ถือหุ้นใหญ่เป็นผู้บริหารของบริษัทฯ
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

-   ความเสี่ยงจากการที่กลุ่มผู้ถือหุ้นใหญ่เป็นผู้มีอำนาจในการบริหารจัดการของบริษัทฯ

กลุ่มเตชะไกรศรีซึ่งเป็นกลุ่มผู้ถือหุ้นใหญ่เป็นผู้มีอำนาจในการบริหารการจัดการบริษัทฯ
เนื่องจากกรรมการบริษัทฯ จำนวน 5 ท่านจาก 13 ท่าน มาจากกลุ่มเตชะไกรศรี
และกรรมการบริหารจำนวน 4 ท่านจาก 7 ท่านเป็นกลุ่มเตชะไกรศรี
ดังนั้นจึงมีความเสี่ยงจากการที่กลุ่มเตชะไกรศรีมีอำนาจเด็ดขาดในการบริหารและการจัดการในบริษัทฯ
อย่างไรก็ตามเพื่อให้เกิดการถ่วงดุลในการบริหารจัดการในระดับหนึ่ง
บริษัทฯได้เชิญบุคคลภายนอกที่เป็นผู้บริหารที่มีประสบการณ์ในการบริหารการจัดการเข้ามาเป็นกรรมการบริษัทฯ
กรรมการบริหาร และกรรมการตรวจสอบ รวมทั้งผู้บริหารของบริษัทฯ ด้วย

-   ความเสี่ยงจากการไม่สามารถควบคุมต้นทุนการผลิต

การควบคุม/ลดต้นทุนการผลิตเป็นปัจจัยสำคัญอย่างหนึ่งที่จะทำให้บริษัทฯประสบผลสำเร็จตามกลยุทธ์ผู้นำด้านต้นทุน
(Cost Leadership) บริษัทฯ
จึงได้หยิบยกรายการต้นทุนที่มีนัยสำคัญต่อผลการดำเนินงานมากำหนดเป้าหมายปฏิบัติงาน
เพื่อให้หน่วยงานที่รับผิดชอบได้ทำการปรับปรุงและติดตามผลอย่างต่อเนื่อง
เพื่อให้เกิดความมั่นใจว่าถ้าควบคุมต้นทุนการผลิตในรายการดังกล่าวได้
บริษัทฯก็จะสามารถสร้างผลการดำเนินงานที่มีมูลค่าเพิ่มให้แก่ผู้ถือหุ้นได้

1.3 ความเสี่ยงด้านบัญชีและการเงิน

บริษัทฯ มีแนวนโยบายการลดภาระหนี้สินและดอกเบี้ยจากเงินกู้ในปัจจุบัน
เพื่อให้มีความคล่องตัวในการบริหารจัดการทางการเงินและรองรับการขยายตัวของธุรกิจในอนาคต
และเพื่อให้บริษัทฯ มีผลการดำเนินงานและอัตราผลตอบแทนอยู่ในระดับที่น่าพอใจ
ดังจะเห็นได้จากการที่บริษัทฯมีค่า D/E Ratio อยู่ที่ 0.64 เท่า ณ สิ้นปี 2551

ในการบริหารทางการเงิน บริษัทฯ เน้นถึงความมีระเบียบวินัยทางการเงิน
รวมถึงการบริหารและการจัดการทางการเงินอย่างเป็นระบบ
มีการวิเคราะห์ถึงผลกระทบจากปัจจัยความเสี่ยงต่าง ๆ อย่างสม่ำเสมอ
เพื่อป้องกันและเตรียมความพร้อมต่อผลกระทบที่อาจจะเกิดขึ้นได้อย่างทันท่วงที บริษัทฯ
จึงให้ความสนใจการป้องกันความเสี่ยงทางการเงินอย่างใกล้ชิดที่มีผลกระทบถึงค่าใช้จ่ายทางการเงิน

-   ความเสี่ยงจากอัตราดอกเบี้ย

บริษัทฯ มีความเสี่ยงด้านอัตราดอกเบี้ยอันเกิดจากการเปลี่ยนแปลงของอัตราดอกเบี้ยในอนาคต
ซึ่งจะมีผลกระทบต่อผลการดำเนินงานและกระแสเงินสดของบริษัทฯ กับเงินฝากธนาคาร
เงินเบิกเกินบัญชี และเงินกู้ยืมระยะยาว อย่างไรก็ดี บริษัทฯ ได้ป้องกันความเสี่ยงดังกล่าว
โดยการวางแผนจัดหาเงินทุนจากแหล่งที่มีอัตราดอกเบี้ยต่ำกว่าตลาดมาใช้ดำเนินงานไว้ล่วงหน้า

-   ความเสี่ยงจากอัตราแลกเปลี่ยน

บริษัทฯมีความเสี่ยงจากความผันผวนของอัตราแลกเปลี่ยน เนื่องจากบริษัทฯ
มีการทำรายการบางรายการเป็นเงินตราต่างประเทศ
ซึ่งทำให้เกิดความเสี่ยงจากการเปลี่ยนแปลงของอัตราแลกเปลี่ยนเงินตราต่างประเทศ
อย่างไรก็ตาม บริษัทฯมีนโยบายป้องกันความเสี่ยงดังกล่าว
โดยการทำสัญญาซื้อ-ขายเงินตราต่างประเทศล่วงหน้า

-   ความเสี่ยงจากการให้สินเชื่อ

บริษัทฯ มีความเสี่ยงจากการให้สินเชื่อที่เกี่ยวเนื่องจากลูกหนี้การค้า
เนื่องจากลูกหนี้อาจไม่สามารถชำระหนี้ตามเงื่อนไขที่ตกลงไว้
ซึ่งอาจทำให้เกิดความสูญเสียทางการเงินได้
ทั้งนี้บริษัทฯได้กำหนดนโยบายในการป้องกันความเสี่ยงดังกล่าว
โดยการวิเคราะห์ฐานะทางการเงินและพิจารณาความสามารถในการจ่ายชำระหนี้ของลูกค้าแต่ละรายในการพิจารณาให้สินเชื่อ
สำหรับลูกหนี้การค้าที่คาดว่าจะไม่ได้รับชำระหนี้
บริษัทฯได้พิจารณาตั้งค่าเผื่อหนี้สงสัยจะสูญไว้อย่างเพียงพอ

-   ความเสี่ยงจากการไม่ปฏิบัติตามสัญญา

บริษัทฯมีความเสี่ยงอันอาจเกิดจากการที่คู่สัญญาไม่ปฏิบัติตามข้อกำหนดในสัญญา
ทำให้บริษัทฯเกิดความสูญเสียทางการเงินได้ เพื่อป้องกันความเสี่ยงนี้
บริษัทฯมีนโยบายการให้สินเชื่อที่รัดกุม มีการติดตามเร่งรัดการชำระหนี้จากลูกหนี้อย่างสม่ำเสมอ
มีฐานของลูกค้าที่หลากหลาย
ดังนั้นบริษัทฯจึงคาดว่าจะไม่ได้รับความเสียหายอย่างเป็นนัยสำคัญจากการเรียกเก็บหนี้จากลูกหนี้

1.4 ความเสี่ยงด้านกฎระเบียบและข้อบังคับที่เกี่ยวข้อง

-   ความเสี่ยงจากการสูญเสียการรับรองระบบคุณภาพ ISO14000, ISO/TS16949

ในปัจจุบัน บริษัทฯได้รับการยอมรับจากลูกค้าในด้านคุณภาพที่เป็นมาตรฐานสากล
จากการที่บริษัทฯได้ผ่านการตรวจสอบและรับรองในระบบคุณภาพติดต่อกันเป็นเวลายาวนาน
มีหน่วยงานบริหารคุณภาพที่มีหน้าที่รับผิดชอบตรวจทานและควบคุมกระบวนการผลิตให้ได้คุณภาพตามมาตรฐานที่กำหนด
จึงมั่นใจได้ว่า ความเสี่ยงที่บริษัทฯจะไม่ได้รับการ recertify นั้นค่อนข้างต่ำ

-   ความเสี่ยงจากการไม่ปฏิบัติตามกฎระเบียบของตลาดหลักทรัพย์

สำนักงานคณะกรรมการกำกับหลักทรัพย์และตลาดหลักทรัพย์ (กลต.)
ได้ออกกฎระเบียบและข้อบังคับต่าง ๆ
เพื่อให้บริษัทจดทะเบียนได้ปฏิบัติตามเพื่อการกำกับดูแลกิจการที่ดี พร้อมด้วยบทลงโทษต่าง ๆ
สำหรับบริษัทที่ฝ่าฝืนหรือไม่ปฏิบัติตาม
บริษัทฯตระหนักและให้ความสำคัญในการปฏิบัติตามอย่างเคร่งครัด
โดยการกำหนดให้มีผู้รับผิดชอบโดยตรงในการประสานงาน
ติดตามข้อมูลข่าวสารหรือข้อบังคับใหม่ๆที่เกี่ยวข้องกับบริษัทฯ เพื่อให้มั่นใจว่า บริษัทฯ
ได้ปฏิบัติตามกฎระเบียบของกลต.อย่างครบถ้วนทันเวลา